૨૦૧૨માં સરકારે જાહેરનામું બહાર પાડીને આ ગામોની તમામ જમીનો સર હેઠળ આવતી હોવાથી વહેલી તકે ધોલેરા સર ઓથોરિટીને સોંપી દેવા મિટિંગ યોજી. રાજ્ય સરકારે ધોલેરા વિસ્તારમાં ૬ ટી.પી. પાડી ગુજરાત ટાઉન પ્લાનિંગ એન્ડ અર્બન ડેવલપમેન્ટ એક્ટ-૧૯૭૬ મુજબ ખેડૂતોની ૪૦ ટકાને બદલે ૫૦ ટકા જમીન ગેઝેટમાં જાહેરાત કરીને એક ઝાટકે લઈ લેવાનું નક્કી કર્યું. ખેડૂતોની જમીન આ રીતે મફતમાં લઈ લેવાની હતી અને બાકીની જમીન ખેડૂતને જે ગામમાં ખરાબામાં કે અન્ય ક્યાંક ખાલી પડે ત્યાં આપવાની હતી. આ યોજનાના અમલ માટે રાજ્ય સરકારે સર એક્ટમાં ટીપી એક્ટને સમાવી લીધો હતો. સરકારની આવી મનમાની સામે અહીંનાં ૨૨ ગામો (બાવળિયાળી, પાંચી, સાંઢિડા, ધોલેરા, કાદિપુર, આંબળી, ભડિયાદ, ગોરાસુ, ચેર, સોઢી, સાંગાસર, ઓતારિયા, હેબતપુર, મહાદેવપુરા, ગોગલા, ભીમતળાવ, રાહતળાવ, મુંડી, ઝાંખી, મિંગળપુર, ભાણગઢ)ના ખેડૂતોએ મોરચો માંડ્યો. તેમણે સ્વૈચ્છિક સંસ્થાઓની મદદથી સર કાયદાની બંધારણીય યોગ્યતા અને ટાઉન પ્લાનિંગ એક્ટને ખેતીની જમીનમાં લાગુ કરવાની કાયદેસરતાને હાઈકોર્ટમાં પડકારી. ખેડૂતો દ્વારા સર એક્ટની કલમ ૩,૪,૫,૮,૧૭ અને ૨૯ની બંધારણીય યોગ્યતાને પડકારતા એવી દલીલ મૂકવામાં આવી કે આ તમામ જમીન પંચાયતની અંદર આવે છે અને ખેતીની હોવાથી ટાઉન પ્લાનિંગ હેઠળ કેવી રીતે લઈ શકાય ? ખેડૂતોની વિવિધ દલીલોને માન્ય રાખીને ૧૦ ડિસેમ્બર, ૨૦૧૫ના રોજ ગુજરાત હાઈકોર્ટના તત્કાલીન એક્ટિંગ ચીફ જસ્ટિસ જયંત પટેલ અને જસ્ટિસ વી.એમ. પંચોલીની ખંડપીઠે રાજ્ય સરકારે આ ૨૨ ગામોની જમીનનો કબજો ન લેવા અને યથાસ્થિતિ જાળવી રાખવા આદેશ કર્યો.